Két hónap rendcsinálásra | Kárpátalja
Átszervezés a belügyben
Hamarosan megszűnik a védelmi pénzek szedése a kárpátaljai határátkelőhelyeken és piacokon, s a közlekedésrendészek nem fogják útonállókként sarcolni az autósokat a megye útjain. Ezt Jurij Lucenko belügyminiszter ígérte meg múlt pénteken, amikor Ungváron beiktatta tisztségébe Kárpátalja új milíciaparancsnokát.
Jurij Rahivszkijnak a miniszter két hónapot adott arra, hogy felszámolja a megye belügyi szerveit behálózó korrupciót és - az előző hatalommal összefonódott alvilágra utalva - a "futballistákat", akik mindent ellenőrzésük alatt tartottak a megyében. Kárpátalján nem lesz irányító párt, a milícia számára nem létezhet párt, csak a törvények és az elnök - hangozatta.
Lucenko első lépésként lemondatta a megyei belügyi főosztály valamennyi vezetőhelyettesét, az összes járás belügyi osztályának vezetőjét, és külön rendeletet adott ki a Técsői járás belügyi osztályának teljes átszervezéséről. Mint hangsúlyozta, megszűnik az a gyakorlat, hogy két-három család mondja meg, ki szolgálhat a milícia állományában, és ki nem. Kárpátalja többé nem lesz Szicília - tette hozzá.
A belügyminiszter kijelentette továbbá, hogy mostantól a közlekedésrendészet nem lesz Kijev "pénzbeszedője" és nem töltheti be a csempészett áruk kísérőjének szerepét, mert a fővárosnak nincs szüksége baksisra. Hangsúlyozta: amelyik milicista csúszópénzt követel, az saját zsebre dolgozik. Kijevből ezer belügyest irányítanak Kárpátaljára, hogy segítsék a korrupció felszámolását. Lucenko azt is megígérte, hogy ettől a héttől kezdve jelentősen csökkentik a belügyi szervek által nyújtott valamennyi szolgáltatás árát.